Avainsanat

Tiivistelmä



Avainsanat

1. Yhteisön tavaramerkki – Kolmansien huomautukset ja väite – Väitteen tutkiminen – Laajuus – Aikaisemman tavaramerkin erottamiskyky – Tutkinnan rajoittaminen tavaramerkkihakemuksessa mainittuihin tavaroihin siten, että mahdolliset aikaisemmalla tavaramerkillä tarkoitetut muut tavarat jätetään tutkinnan ulkopuolelle

(Neuvoston asetuksen N:o 40/94 8 artiklan 1 kohdan b alakohta)

2. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä – Kuviomerkki DIESELIT ja sanamerkit DIESEL

(Neuvoston asetuksen N:o 40/94 8 artiklan 1 kohdan b alakohta)

3. Yhteisön tavaramerkki – Kolmansien huomautukset ja väite – Väitteen tutkiminen – Laajuus – Ehdottomat hylkäysperusteet, joihin tavaramerkin hakija on vedonnut – Ulkopuolelle jääminen – Mahdollisuus turvautua yhteisön oikeuteen kuuluviin tai kansallisiin mitättömyyttä koskeviin menettelyihin

(Neuvoston asetuksen N:o 40/94 7 artikla ja 8 artiklan 1 kohdan b alakohta)

Tiivistelmä

1. Tutkittaessa aikaisemman tavaramerkin haltijan yhteisön tavaramerkistä annetun asetuksen N:o 40/94 8 artiklan 1 kohdan b alakohdan nojalla tekemää väitettä aikaisemman tavaramerkin erottamiskykyä on arvioitava niiden tavaroiden osalta, joihin väite perustuu, eli tavaramerkkihakemuksessa mainittujen tavaroiden osalta. Ei ole tarpeen ottaa huomioon myös muita tavaroita, joihin väitteentekijä on vedonnut ja jotka kuuluvat samoihin luokkiin kuin tavaramerkkihakemuksessa mainitut tavarat.

(ks. 54 ja 55 kohta)

2. Kuviomerkin DIESELIT, jossa kyseinen sana esitetään punaisilla kirjasinmerkeillä ja jonka rekisteröintiä yhteisön tavaramerkiksi on haettu Nizzan sopimukseen pohjautuvan luokituksen luokkiin 7, 11 ja 21 kuuluvia silitysrautoja, silitysraudan kuumavesisäiliöitä ja silityspöytiä varten, ja toisaalta sanamerkkien DIESEL, jotka on aikaisemmin rekisteröity Italiassa kaikkia luokkiin 1–42 kuuluvia tavaroita ja palveluja varten sekä yhteisön tavaramerkiksi kaikkia edellä mainitun luokituksen luokkiin 11, 19, 20 ja 21 kuuluvia tavaroita varten, välillä on italialaisen ja eurooppalaisen yleisön kannalta sekaannusvaara, koska haetulla tavaramerkillä tarkoitetut tavarat ja aikaisemmilla tavaramerkeillä katetut tavarat ovat samoja tai samankaltaisia ja koska kyseessä olevat merkit ovat samankaltaisia ulkoasun, lausuntatavan ja merkityssisällön osalta, jolloin kohdeyleisö voi luulla, että kyseessä olevat tavarat ovat peräisin samasta yrityksestä tai mahdollisesti taloudellisessa etuyhteydessä olevista yrityksistä.

(ks. 43, 48, 51, 58 ja 59 kohta)

3. Tutkittaessa aikaisemman tavaramerkin haltijan yhteisön tavaramerkistä annetun asetuksen N:o 40/94 8 artiklan 1 kohdan b alakohdan nojalla tekemää väitettä tavaramerkin hakija ei voi esittää ehdotonta hylkäysperustetta kansallisen tavaramerkkiviranomaisen tai sisämarkkinoiden harmonisointiviraston (tavaramerkit ja mallit) suorittamaa merkin pätevää rekisteröintiä vastaan. Asetuksen N:o 40/94 7 artiklassa tarkoitettuja ehdottomia hylkäysperusteita ei ole nimittäin tarkasteltava väitemenettelyssä, eikä kyseinen artikla ole säännös, jonka valossa on arvioitava sen päätöksen laillisuutta, jolla väite on hyväksytty.

Jos tavaramerkin hakija katsoo, että aikaisempi tavaramerkki on rekisteröity asetuksen N:o 40/94 7 artiklan säännösten vastaisesti, sen on esitettävä mitättömäksi julistamista koskeva pyyntö kyseisen asetuksen 51 artiklan nojalla, jos kyse on aikaisemmasta yhteisön tavaramerkistä, tai – jos kyse on kansallisesta tavaramerkistä – mitättömyyttä koskevassa menettelyssä, johon ryhdytään kyseessä olevassa jäsenvaltiossa.

(ks. 71 kohta)